Folketing
2014-05-08

For når vi kigger på andre forhold, er der jo ingen smalle steder, så er der ikke noget kommunalt selvstyre. Kommunerne må ikke selv bare finde ud af at opkræve noget mere i kommuneskat. Det må de skam ikke. De må ikke bruge bare så meget som en lillebitte bøjet femøre mere end det budget, der nu er afsat af Folketinget og i en aftale med KL, uden at de bliver straffet i hoved og i den anden ende, og det er ikke bare individuelt den kommune, der forsynder sig, men kollektivt. Og sådan kunne vi blive ved. Så kan vi ikke bare slippe for den der henvisning til det kommunale selvstyre? Det er jo bare en måde at slippe uden om reelt at tage stilling til de problemer, man skaber med den lovgivning, man laver herinde i Folketinget.